##  TELEPÜLÉSFEJLESZTÉSI MEGÁLLAPODÁS

## VAGYONI ÉRTÉKŰ JOG BIZTOSÍTÁSÁRÓL

Amely létrejött egyrészről

# Martonvásár Város Önkormányzata

Székhely: 2462 Martonvásár, Budai út 13.

Adószám: 15727433-2-07

Államháztartási egyedi azonosító: 737038

Képviseli: Dr. Szabó Tibor polgármester

mint átadó (a továbbiakban: **Önkormányzat**)

és az

**INPARK Martonvásár Kft.**

Székhely: 1095 Budapest, Soroksári út 30-34.

Cégjegyzékszám: 01-09-354328

Adószáma: 27330094-2-43

Képviseli: Dr. Jaczkó József, ügyvezető

mint átvevő (a továbbiakban: **Átvevő**)

(Önkormányzat és Átvevő együttesen a továbbiakban: Felek)

között, a mai napon és helyen a következő feltételekkel:

**I. Előzmények és tényvázlat**

**1.** Az Átvevő tulajdonában vannak a Martonvásár Város külterületén fekvő 0126/1, 0137/2, 0138, 0139, 0140, 0143/1 és 0143/3-6 hrsz-ú, kivett beruházási célterületként megjelölt ingatlanok. A Martonvásár Város külterületén fekvő, 0143/2 hrsz-ú, kivett beruházási célterületként megjelölt ingatlan az INPARK Martonvásár Ipari Park része, ugyanakkor a Caola Zrt. (cégjegyzékszáma: Cg. 13-10-041783, székhelye: 2049 Diósd, Homokbánya út 77., adószáma: 10741038-2-13; statisztikai számjele: 10741038-2042-114-13; képviseli: dr. Bándi Imre igazgatósági elnök) tulajdona. Az Átvevőnek a terület hasznosítása érdekében 50 m3/d mennyiségre szükséges a szennyvíz kapacitás biztosítása.

A szennyvíz víziközmű-rendszer esetében az Önkormányzat közös rendszert tart fenn Tordas Község, Gyúró Község és Ráckeresztúr Község Önkormányzataival, akikkel külön megállapodásban határozták meg az egyes települések rendelkezésére álló, és elsősorban lakossági felhasználók számára biztosítandó kapacitást. Jelen szerződés megkötésének időpontjában az Önkormányzatok rendelkezésére álló kapacitásmennyiséget (1730 m3/d) a jogszabály alapján elsősorban a lakossági felhasználók igényeinek kielégítésére kell fordítani. A négy önkormányzat a fennálló szerződéses és jogszabályi kötelezettségeire, valamint a rendezési eszközei, gazdasági programja alapján kalkulált lakossági igények kielégítéséhez szükséges kapacitás fenntartása érdekében, újabb, a 2021-2022. évekre szóló Gördülő Fejlesztési Tervében rögzített beruházással, további 200 m3/d kapacitással bővítik a szennyvíztisztító-telep teljesítményét. Ebből az Önkormányzat, az őt megillető kapacitáshányad terhére biztosítja az Átvevő részére a szükséges mennyiséget.

**II. A szerződés célja és tárgya**

**2.** A Felek kijelentik, hogy elkötelezettek Martonvásár város fejlődésének támogatásában, ezért a jelen szerződésben együttműködésük céljait és alapvető feltételrendszerét határozzák meg. A Felek megítélése szerint ennek egyik legfontosabb eszköze a település közigazgatási területén történő, a település infrastrukturális adottságaival összhangban megvalósuló, az Önkormányzat és az Átvevő érdekeit kölcsönösen szem előtt tartó befektetés ösztönzése, és a befektetéshez szükséges feltételek megteremtése.

**3.** Felek a szennyvíz víziközmű-rendszer tekintetében megállapodnak, hogy az Önkormányzat a víziközmű-rendszer teljesítőképességének szűkössége mellett, a meglévő 1730 m3/d kapacitása 200 m3/d-vel való bővítése terhére biztosítja az 50 m3/d mennyiség igénybevételét az Átvevő részére.

**4.** Az Önkormányzat a 3. pontban foglalt mennyiségre vonatkozóan ***az önkormányzat tulajdonában álló a közműves szennyvízelvezetéshez kapcsolódó víziközmű hálózathoz történő utólagos csatlakozás műszaki és pénzügyi feltételeiről, valamint az utólagos csatlakozásért fizetendő hozzájárulás mértékéről szóló 26/2021. (IX. 29.) önkormányzati rendelet* 5. §-a szerinti hozzájárulást** megadja, azzal, hogy az Átvevő vállalja, hogy a tényleges fizikai rákötés, csatlakozás és a szennyvíz víziközmű-rendszer terhelése 2022. május 1-jét követően történik, amennyiben az üzemeltetésért felelős Fejérvíz Zrt. a csatlakozás műszaki megfelelőségét igazolja, jóváhagyja.

**5.** Az Átvevő vállalja, hogy a 3. pontban rögzített mennyiségre vonatkozó, a 4. pontban rögzített hozzájárulásért, *a számvitelről szóló 2000. évi C. törvény* 26. § (3) bekezdése szerinti vagyoni értékű jog megváltásáért az Átvevő 650 000,- Ft/m3/d + ÁFA összeget, azaz mindösszesen 32 500 000,- Ft + ÁFA, azaz harminckettőmillió-ötszázezer forint + ÁFA összeget fizet meg Önkormányzat xxx számú bankszámlájára legkésőbb e szerződés aláírását követő 30 napon belül.

**6.** Önkormányzat az 5. pontban rögzített összeget a jogszabályi előírásoknak megfelelően használja fel, az külön pénzügyi és szakmai elszámoláshoz nem kötött.

**III. Szerződés megszűnése**

**7.** Jelen megállapodás megszűnik a Felek ez alapján jelentkező kötelezettségeinek szerződésszerű teljesítésével.

**8.** Felek jelen szerződéstől kizárólag a 4. pontban foglalt fizikai rácsatlakozási időpontig állhatnak el.

**8.a.** Bármelyik fél elállása esetén, amennyiben az 5. pontban foglaltak már teljesültek, Önkormányzat az Átvevő részére visszafizeti az 5. pontban foglalt összeget, az elállás másik féllel való írásbeli közlésétől számított 30 napon belül.

**8.b.** Elállás esetén az Önkormányzat a 4. pontban rögzített hozzájárulását visszavonja, az Átvevőt nem illeti meg a vagyoni értékű jog feletti rendelkezés, az 50 m3/d szennyvíz víziközmű-hálózatba bocsátásának joga.

**9.** Felek jelen megállapodást nem mondhatják fel.

**10.** Jelen szerződés csak írásban módosítható.

### IV. Egyéb rendelkezések

**11.** Átvevő és Önkormányzat jelen megállapodás aláírásával egybehangzóan kijelenti, hogy az aláírás időpontjában lejárt határidejű köztartozása nincs.

**12.** Átvevő és Önkormányzat aláírásával hozzájárul adatainak nyilvántartásához, ellenőrző hatóságok, továbbá az adóhatóságok részére történő továbbításához.

**13.** Önkormányzat kijelenti, hogy megfelel *az államháztartásról* szóló 2011. évi CXCV. törvény 50. § (1) bekezdésében foglalt feltételeknek.

**14.** Átvevő és Önkormányzat kijelenti, hogy *a közpénzekből nyújtott támogatások átláthatóságáról* szóló 2007. évi CLXXXI. törvény szerinti érintettség, összeférhetetlenség nem áll fenn.

**15.** A Felek egybehangzóan kijelentik, hogy a juttatás vonatkozásában nem áll fenn érintettség az önkormányzatot érintő kötelezettséggel járó ügyben. Felek kijelentik továbbá, hogy *a nemzeti vagyonról* szóló 2011. évi CXCVI. törvény alapján átlátható szervezetnek minősülnek, melyet Átvevő külön nyilatkozatban is rögzít, mely jelen szerződés elválaszthatatlan mellékletét képezi. Önkormányzat kijelenti, hogy *az adózás rendjéről* szóló 2017. évi CL. törvény 260.§-a értelmében köztartozásmentes adózónak minősül átadja az adóigazolást arról, hogy nincs adó- és járuléktartozása.

**16.** A felek jelen megállapodásból eredő jogvitáikat elsősorban tárgyalásos úton kötelesek rendezni, ennek eredménytelensége esetén alávetik magukat a Székesfehérvári Járásbíróság, illetve a Székesfehérvári Törvényszék illetékességének.

**17.** Felek jelen megállapodás végrehajtása körében az alábbi kapcsolattartó személyeket jelölik ki:

Önkormányzat részéről: Dr. Szabó Tibor, polgármester

 Tel. szám: 06-22-460-004

 E-mail cím: polgarmester@martonvasar.hu

Átadó részéről: Pongrácz Gábor, projektigazgató

 Tel. szám: 06/ 70 682 12 12

 E-mail cím: gabor.pongracz@inpark.hu

Felek gondoskodnak arról, hogy a kijelölt kapcsolattartókat – mint érintetteket – megfelelőképp tájékoztassák arról, hogy a jelen Szerződésben megadott személyes adataikat a Felek közfeladat ellátása érdekében történő kapcsolattartás céljából kezelik, összhangban a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló, az Európai Parlament és a Tanács (EU) 2016/679 rendeletével (a továbbiakban: GDPR rendelet). Az adatkezelés jogalapja a GDPR rendelet 6. cikk (1) bekezdésének e) pontja.

Felek tudomásul veszik, hogy a kapcsolattartóként megjelölt személy a GDPR rendelet 15., 16. és 18. cikkével összhangban gyakorolhatja hozzáférési jogát, kérheti a személyes adatainak helyesbítését, kezelésének korlátozását, illetve a GDPR rendelet 21. cikke szerint tiltakozhat azok kezelése ellen. A kötelezően megadott személyes adatok kezelése jelen Szerződés előkészítésével kezdődik és az adatok törléséig tart. A törlésre akkor kerülhet sor, ha a vonatkozó európai uniós és nemzeti jogszabályok szerint a támogatott tevékenység egyes részeivel kapcsolatos dokumentum-megőrzési kötelezettség megszűnik.

Felek haladéktalanul tájékoztatják egymást, amennyiben valamely kapcsolattartóként megjelölt személy a fentiek szerint gyakorolja hozzáférési jogát, kéri a személyes adatainak helyesbítését, kezelésének korlátozását, vagy tiltakozik azok kezelése ellen.

**18.** Jelen megállapodás végrehajtása során a szerződés módosítását, teljesedésbe menését, illetve az esetleges elállással kapcsolatos jognyilatkozatokat megtenni, hivatalos írásbeli kapcsolattartás keretében lehet, melyek

**a.** a postai úton történő levelezés, melynek keretében a kézhezvétel időpontjának rögzítésével válik hatályossá a Felek közlése egymás irányába.

**b.** az e-papír útján történő kommunikáció, melynek keretében a kézhezvétel időpontjának igazolása a letöltési igazoláson rögzített időpont szerint válik hatályos közléssé.

**19.** A Felek megállapodnak abban, hogy amennyiben jelen szerződésben írt megállapodásuk bármely rendelkezése részben vagy egészben érvénytelenné, érvényesíthetetlenné vagy törvényellenessé válna, a megállapodás többi része akkor is változatlan tartalommal érvényben marad, és a Felek kötelesek a lehető leghamarabb egyeztetést lefolytatni, és jóhiszeműen eljárva elfogadni egy jogszerű rendelkezést, amely a legközelebb áll megállapodásuk céljához, és ugyanolyan gazdasági hatása, illetve eredménye van.

**20.** A jelen megállapodásban nem szabályozott kérdésekben a hatályos jogszabályok, különösen *a víziközmű-szolgáltatásról* szóló 2011. évi CCIX. törvény és annak végrehajtási rendeletei, *az államháztartásról* szóló 2011. évi CXCV. törvény és annak végrehajtási rendelete, valamint *a Polgári Törvénykönyvről* szóló 2013. évi V. törvény rendelkezései az irányadóak.

**21.** Martonvásár Város Polgármestere Martonvásár Város Önkormányzat Képviselő-testületének …/2021. (…) határozata alapján jogosult a jelen településfejlesztési megállapodás aláírására.

**22.** Az Átvevő kijelenti, hogy az Átvevő a cégbírósági nyilvántartásba bejegyezett jogi személy, nem áll csőd-, felszámolási, végrehajtási eljárás alatt, képviselőjének szerződéskötési képességét semmi nem akadályozza, korlátozza.

**23.** A Felek a jelen szerződést, mint ügyleti akaratukat minden tekintetben megfelelően rögzítő dokumentumot – képviselet esetén a képviseletre vonatkozó szabályok figyelembe vételével – jóváhagyólag írják alá.

Martonvásár, 2021.

Dr. Szabó Tibor polgármester Dr. Jaczkó József ügyvezető

#### Martonvásár Város Önkormányzata Inpark Martonvásár Kft.

 **Átadó Átvevő**

Jogi ellenjegyző:

Pénzügyi ellenjegyző:

**Mellékletek:**

1. Martonvásár Város Önkormányzata Képviselő-testületének …./2021. (…..) határozata
2. Átláthatósági nyilatkozat